Makatên malih blebekan têmbagi sakawan ingkang pinanggih wontên ing Bali, tumraping blebekan ingkang nomêr satunggil, sarta sampun katêdhak ing sêsêratan dening Dhoktêr VAN DER TUUK sarta Dhoktêr BRANDES ing lêmbaran ôngka 56, ing garis 1, wontên ingkang mungêl "hanabanwal atapukanaringgit" punapa malih ing ngriku nyêbutakên "men-men"§ Ing tanah Madiun têmbung: amèn, taksih kalampah sangêt, têgêsipun: ambarang tumraping ringgit talèdhèk. Makatên ugi manawi wontên ing radinan utawi ing panggenan sanès-sanèsipun ingkang kapetang rame, niyaganipun barangan punika ngungêlakên gêndhing sakêdhap saha sinindhenan ing talèdhèkipun minôngka tawi, inggih kawastanan: amèn, cara Surakartanipun: bèbèr. Ambokmanawi têmbung ngamên-amên kasêbut ing nginggil, nunggil têgês kalihan têmbung amèn ingkang samangke taksih kangge ing Madiun. Kintên-kintên têmbung wau lingganipun: ame, têgêsipun: dalêming, omyang, nglamong, tumrap dhatêng tiyang sakit sangêt utawi tiyang edan. Milanipun talèdhèk ambarang utawi bèbèr kawastanan: amèn, awit pratingkahipun mèmpêr tiyang andalêming. ingkang ugi kasêbut ing Tantu Panggêlaran [Panggê...]